b'\n_START_ARTICLE_\nAleksandr Vinokurov\n_START_SECTION_\nKarriere som aktiv rytter\n_START_PARAGRAPH_\nVinokurov sluttede p\xc3\xa5 tredjepladsen i Tour de France i 2003._NEWLINE_Vinokurov startede karrieren i 1997 hos det franske hold Casino, hvor han vandt blandt andet Fire dage ved Dunkerque og Dauphin\xc3\xa9 Lib\xc3\xa9r\xc3\xa9. I 2000 skiftede han til det store tyske, hold Team Telekom (senere T-Mobile Team), og han vandt s\xc3\xb8lv ved de olympiske lege i 2000, kun overg\xc3\xa5et af Telekom-holdkammeraten Jan Ullrich, og en etape i Vuelta a Espa\xc3\xb1a.\n_START_SECTION_\nKaptajn p\xc3\xa5 T-mobile Team\n_START_PARAGRAPH_\nDet helt store gennembrud kom i 2003, da Jan Ullrich midlertidigt forlod Telekom-holdet. Vinokurov vandt Paris-Nice, Amstel Gold Race og Schweiz Rundt samt en etape i Tour de France, hvor han som T-Mobiles kaptajn sluttede p\xc3\xa5 en samlet tredjeplads efter vinderen Lance Armstrong og Ullrich p\xc3\xa5 andenpladsen._NEWLINE_Efter at have misset Touren i 2004, fordi han br\xc3\xa6kkede skulderen i Schweiz Rundt umiddelbart inden tourstarten, tog Vinokurov revanche i 2005 hvor han vandt Li\xc3\xa8ge-Bastogne-Li\xc3\xa8ge, samt etapen i Dauphin\xc3\xa9 Lib\xc3\xa9r\xc3\xa9, der sluttede p\xc3\xa5 "det skaldede bjerg", Mont Ventoux. Ullrich var vendt tilbage til T-Mobile holdet, og Vinokurov var udset til rollen som hj\xc3\xa6lper for ham. Han mente dog selv, at holdet f\xc3\xb8rst skulle finde ud af, hvem der var st\xc3\xa6rkest, i h\xc3\xa5b om, at han selv ville overraske. Selvom Vinokurov startede st\xc3\xa6rkt, m\xc3\xa5tte han dog se sig distanceret i bjergene. Efter en tredjeplads i tidsk\xc3\xb8rslen p\xc3\xa5 den n\xc3\xa6stsidste etape rykkede Vinokurov op p\xc3\xa5 en samlet sjetteplads, kun to sekunder efter Levi Leipheimer p\xc3\xa5 femtepladsen. P\xc3\xa5 l\xc3\xb8bets sidste og afg\xc3\xb8rende etape til Paris, angreb Vinokurov p\xc3\xa5 Champs-\xc3\x89lys\xc3\xa9es og med sin anden etapesejr det \xc3\xa5r, sikrede han sig nok bonussekunder for sejren til at overtage Leipheimers femteplads.\n_START_SECTION_\nEfter tiden ved T-mobile\n_START_PARAGRAPH_\nDa hans kontrakt med T-Mobile udl\xc3\xb8b efter Touren, skiftede Vinokourov til det spanske hold Liberty Seguros-W\xc3\xbcrth under ledelse af sportsdirekt\xc3\xb8ren Manolo Saiz. Her ville han blive holdets kaptajn i Tour de France. Vinokurov forberedte sig til 2006-touren ved at se bort fra de mange tidlige l\xc3\xb8b han tidligere havde vundet, men alligevel blev hans forberedelse forstyrret, da holdets sponsor Liberty Seguros trak sig som f\xc3\xb8lge af en dopingsag under opsejling i Spanien, der havde Saiz som en af hovedpersonerne. Vinokurov fik dog via kontakter i Kasakhstan stablet et nyt sponsorat p\xc3\xa5 benene, og holdet skiftede navn til Astana-W\xc3\xbcrth, opkaldt efter Kasakhstans hovedstad Astana.\n_START_SECTION_\nOlympisk mester\n_START_PARAGRAPH_\n12 \xc3\xa5r efter sin s\xc3\xb8lvmedalje vandt Vinokurov guld i landevejsl\xc3\xb8bet i London 2012.\n_START_SECTION_\nDoping\n_START_PARAGRAPH_\nI forbindelse med Tour de France i 2007, blev Aleksandr Vinokurov testet positiv for bloddoping. To typer r\xc3\xb8de blodlegemer blev fundet i A-pr\xc3\xb8ven, der blev taget efter enkeltstartsetapen 21. juli, hvilket indikerer, at Vinokurov f\xc3\xb8r enkeltstarten modtog en blodtransfusion fra en kompatibel donor.24. juli blev Aleksandr Vinokurov smidt ud af touren med \xc3\xb8jeblikkelig virkning, inden B-pr\xc3\xb8ven forel\xc3\xa5, selvom Vinokurov selv proklamerede, at han var uskyldig. Vinokurovs hold, Astana Team, valgte derefter p\xc3\xa5 opfordring af Tourledelsen at tr\xc3\xa6kke sig fra l\xc3\xb8bet. B-pr\xc3\xb8ven viste sig 28. juli ogs\xc3\xa5 at v\xc3\xa6re positiv, men Vinokurov fastholdt sin uskyld.'